Päämajan tilannetiedoitus 20.12. klo 12 (1939)
Päämajan tilannetiedoitus 20.12. klo 12

M a a v o i m a t

Kannaksella jatkui 19.12. vihollisen hyökkäys. Voimakkaan ja pitkäaikaisen tykistövalmistelun jälkeen hyökkäsi jalkaväki useiden satojen erilaisten hyökkäysvaunujen tukemana. Päähyökkäys tapahtui, kuten 18.12. Kaukjärven ja Muolaanjärven välillä, mutta myös useissa kohdissa hyökkäsi vahvoja osastoja. Kaikkialla oli hyökkäykset iltaan mennessä torjuttu ja omat asemat täydellisesti hallussamme. Vihollisen hyökkäysvaunumenetykset ovat huomattavat. 20 raskasta hyökkäysvaunua ajoi asemiimiimme ja vallattiin, jota paitsi lukuisia on tuhottu asemiemme edessä. VIhollisen miehistötappiot ovat myös melkoiset. Itärajalla ovat joukkomme Sallan suunnalla etenemässä. Sotasaalista on saatu runsaasti, mm. kolme hyökkäysvaunua, 1 tykki, konetuliaseita, kolmisenkymmentä autoa ja runsaasti ampumatarpeita. Petsamon suunnalla ovat joukkomme vetäytyneet Kornettijärvelle.

M e r i v o i m a t

Vihollisen kiivas laivasto- ja ilmavoimien toiminta uusiutui 19.12. Koiviston rannikkopattereita vastaan. Rannikkolinnakkeet osallistuivat useilla tahoilla ilmatorjuntaan.

I l m a v o i m a t

19.12. muodostui ilmatoiminnan kannalta vilkkaimmaksi sodan alusta lähtien. Jo aamusta alkaen suorittivat vihollisen lentokoneet sotatoimialueella lukuisia hyökkäyksiä Karjalan kannaksella ja Laatokan pohjoispuolella. Huolimatta suurin voimin suoritetuista hyökkäyksistä olivat sotilaalliset tappioimme vähäiset. Paitsi sotatoimialueille, tapahtui useita hyökkäyksiä myös kotiseudulle. 

Niinpä pommittivat vihollisen lentokoneet Turkua, Sortavalaa, Helsingin seutuja sekä Hangon ja Etelä-Suomen rannikkoa ja saaristoa, jolloin lukuisia siviilihenkilöitä kuoli ja haavoittui. Pommituksista aiheutui useita tulipaloja yksityisten omistamissa rakennuksissa. Voidaan arvioida, että Suomen alueella oli päivän kuluessa runsaasti yli 200 vihollisen lentokonetta. Omat hävittäjälentokoneemme joutuivat jo aamusta alkaen ankariin ilmataisteluihin, etupäässä Karjalan kannaksen yläpuolella vihollisen lentokoneiden kanssa. Nämä taistelut jatkuivat koko päivän. Varmuudella on todettu, että hävittäjämme ampuivat alas 14 viholliskonetta, joista suurin osa pommikoneita. Sen lisäksi ovat ilmavoimamme olleet ahkerassa toiminnass syvällä vihollisen alueella ja sen selustassa. Kaikkialla on hyökätty pommi- ja konekivääritulella sotilaallisten kohteiden kimppuun. Ilmatorjuntajoukkomme ovat niinikään olleet koko päivän vilkkaassa toiminnassa kaikkialla, missä vihollisen lentokoneet ovat liikkuneet. Varmuuudella on tähän mennessä voitu todeta niiden ampuneen alas 6 vihollisen lentokonetta, näin ollen on tähän mennessä tarkistettujen tietojen tietojen mukaan ammuttu joulukuun 19. päivän kuluessa alas 20 venäläistä lentokonetta, jonka lisäksi useita epävarmoja tapauksia. Näissä epävarmoissa tapauksissa on osa lentokoneista pudotettu vihollisen alueelle. Melkoisella varmuudella kuitenkin voidaan sanoa, että omaltakin alueelta tulee myöhemmin löytymään lisää alasammuttuja vihollisen lentokoneita.

Joulukuun 19. päivän kuluessa löydettiin Itä-Suomessa yksi aikaisemmin alasammuttu venäläinen pommikone ja samoin on nyt todettu, että 18. päivän taisteluissa ammuttiin aikaisemmin ilmoitettujen lisäksi alas vielä yksi vihollisen lentokone, joka upposi mereen Kannaksen rannikolle. Omat tappiomme joulukuun 19. pnä olivat kaksi lentokonetta.

Talvisodan viiteaineisto